VEROHALLINTO	LAUSUNTO	
 		
PL 325		
00052 VERO	5.3.2009	

Oikeusministeriö		
PL 25	Viite / Diaarinumero	
00023 VALTIONEUVOSTO	260/559/2009	

Oikeusministeriön lausuntopyyntö luottotietolain muuttamista koskevasta hallituksen esityksen luonnoksesta (OM työryhmämietintö 2009:2)

Verohallinto esittää lausuntonaan seuraavaa.

Verohallinnon käsityksen mukaan mietinnössä esitetyt tavoitteet ja perustelut uusiksi säännöksiksi ovat asianmukaisia ja kannatettavia. Eri osapuolten edut ja oikeudet on pyritty niissä ottamaan tasapuolisesti huomioon. 

Vaikutukset Verohallintoon

Verohallinnossa on tilastollisesti selvitetty, että verovelallisten maksukyky ja – halu on parhaimmillaan lähellä velan syntyhetkeä. Kun aikaa kuluu, kyky ja halu heikkenevät. Yleisesti voidaan arvioida, että maksuhäiriömerkintöjen tarpeettoman pitkät säilytysajat eivät kannusta velallisia maksamaan aktiivisesti velkojaan. Sama koskenee verojakin. Voidaan siksi olettaa, että mietinnössä esitetyt säännösehdotukset maksuhäiriömerkintöjen poistamisesta tullevat osaltaan lisäämään verovelvollisasiakkaidenkin maksukykyä ja – halua. Tosin maksuhäiriömerkintöjen säilyttämistä ja poistamista koskevilla säännöksillä on liittymä veroihin vain osaksi. Esimerkiksi Verohallinnon kantamiin veroihin ei käytännössä ole sovellettu menettelyä suppeasta ulosotosta. Täytäntöönpanon määräaikaisuutta koskevat säännökset eivät myöskään koske veroja. Sen sijaan niitä sovelletaan verorikosten perusteella määrättyjen vahingonkorvaussaatavien perintään.

Ulosottoperusteen määräaikaisuus

Mietinnössä ehdotetaan, että tieto ulosottokaaren 2:26 §:ssä tarkoitetun määräajan jatkamista tarkoittavan kanteen nostamisesta merkittäisiin luottotietorekisteriin. Ehdotus on velkojan kannalta perusteltu ja se täydentää luottotietolain 18 §:ään ehdotettua säännöstä ulosottoperustetta koskevan tiedon poistamisesta luottotietorekisteristä heti täytäntöönpanokelpoisuutta koskevan määräajan päättymisen jälkeen. 

Edellä mainitun lainkohdan mukaan tuomioistuin voi määrätä, että ulosottoperusteen määräaika jatkuu 10 vuotta laskettuna alkuperäisen määräajan päättymisestä. Verohallinto esittää harkittavaksi, pitäisikö myös tieto tuomioistuimen päätöksellä jatketusta määräajasta voida merkitä luottotietorekisteriin. Merkitsemistä puoltaisivat samat syyt kuin alkuperäisen määräajan merkitsemistäkin. Laissa on tiukat kriteerit määräajan jatkamisen hyväksymiselle. Kun kanne hyväksytään, voidaan ajatella, että sellaisessa tilanteessa luotonantajilla ja velkojilla yleisestikin on erityinen tarve arvioida velallisen maksukäyttäytymistä.

Ulosoton pitkäkestoisuus

Tieto pitkäkestoisesta ulosotosta talletettaisiin ehdotuksen mukaan luottotietorekisteriin. Pitkäkestoisuuden rajaksi ehdotetaan kahta vuotta. Kahden vuoden kuluttua maksukyvyttömyyttä ei enää voitaisi pitää tilapäisenä, minkä vuoksi luottotietorekisteriin merkintä olisi tuossa vaiheessa perusteltua. 

Kahden vuoden rajaa voidaan lähtökohtaisesti pitää myös Verohallinnon käsityksen mukaan sopivana. Verohallinto on antanut alueellisille toimintayksiköilleen ohjeen verojen maksujärjestelystä. Ohjeen mukaan maksujärjestelyn enimmäiskestoksi voidaan määrätä kaksi vuotta. Se on aika, jonka kuluessa velallisen voidaan kohtuudella odottaa laittavan velkatilanteensa kuntoon. Käytäntö on osoittanut, että jos tilannetta ei saada korjatuksi tuossa ajassa, realistiseksi vaihtoehdoksi jää ulosottoperintä tai konkurssimenettely.

Luottotietorekisteriin annetun tiedon peruuttaminen

Asiasta olisi säännökset ulosottokaaren 1:32.2 §:ssä. Pykälä on otsikoitu ”Luottotietotoiminnan harjoittajan oikeus tiedonsaantiin.” Pykälä koskee otsikkonsa mukaisesti luottotietotoiminnan harjoittajan oikeutta saada luottotietotoiminnassa tarpeellisia asianhallintatietoja ulosottoviranomaiselta. Pykälän 2 momentin jälkimmäisessä osassa 1 – 4 kohdissa on kysymys ulosottomiehen velvollisuudesta peruuttaa luottotietotoiminnan harjoittajalle antamansa tieto. Kun kysymyksessä on erillinen asiakokonaisuus, Verohallinto esittää harkittavaksi, olisiko pykälä/momentti –rakennetta syytä selkiyttää. 

Ehdotettavan pykälän mukaan ulosottomiehen tulee peruuttaa luottotietorekisteriin merkitty tieto velallisen pyynnöstä, jos siihen on olemassa peruste. Perusteluiden mukaan silloin kun on kysymys pitkäkestoisesta ulosotosta, vain ulosottomiehellä on asiasta luotettava tieto. Sen vuoksi Verohallinto esittää harkittavaksi, että poistamispyyntö tehtäisiin tuolloin viran puolesta. Menettely takaisi rekisteröityjen tasapuolisen kohtelun. Poistamispyyntö olisi tarkoituksenmukaisinta tehdä viran puolesta myös silloin kun on kysymys ulosottoperusteen määräaikaisuuden päättymisestä. Ulosottomiehellä on tämä tieto joka tapauksessa. Lopputuloksen kannalta velallisen pyyntö lienee tarpeeton.

Pääjohtaja		Mirjami Laitinen

Ylitarkastaja		Kari Saarikoski